Madwar 200 Amerikan u aktar barranin se jiġu evakwati mill-Afganistan wara li ngħataw permess mit-Taliban biex jitilqu mill-pajjiż. Dawn l-evakwazzjonijiet qed ikunu interpretati bħala sinjal li t-Talibani jixtiequ jtejbu r-relazzjonijiet tagħhom mal-Istati Uniti u ma' pajjiżi oħra. Iżda skont ma qed jiġi rrapurtat, it-tmexxija tal-grupp qed toħloq bosta problemi għall-ġurnalisti. Xi ġurnalisti u fotografi qalu li ġew imsawta u arrestati mit-Talibani waqt li kienu qed jirrapurtaw protesta li kienet qed issir fil-kapitali Kabul. "Wieħed mit-Taliban beda jtini bis-sieq fuq wiċċi u dak il-ħin ħsibt li kien se joqtolni," irrakkonta Nematullah Naqdi li jaħdem bħala fotografu. Naqdi żied jgħid li wieħed mis-suldati tal-grupp qallu li kien ixxurtjat li ma qatgħulux rasu. Il-protesta kienet qed issir minn nisa li ħarġu jipprotestaw fit-toroq tal-kapitali għad-dritt tagħhom li jaħdmu u jistudjaw. Waqt il-protesta kien hemm numru ta' suldati Talibani li wżaw frosti u stikek biex isawtu lid-dimostranti. Aqra aktar: Rabja internazzjonali għas-swat bil-frosta tan-nisa mit-Taliban Skont rapport ta' The Guardian, hemm tħassib kbir li t-tmexxija tal-grupp Iżlamiku se tmermer id-drittijiet fundamentali taċ-ċittadini Afgani, speċjalment tan- nisa u tal- omosesswali.